ÅRSBERETNING FOR 2014

## Styrets sammensetting

Etter valget i 2014 har styret hatt følgende sammensetning:



## Kort om året 2014

Også året 2014 har vært et begivenhetsrikt år. Mye har skjedd og mange nye utfordringer har blitt møtt med stort pågangsmot og kreativitet. Vi er glad for at vi igjen har lykkes i å rekruttere dyktige styremedlemmer med stor innsikt og engasjement.

Etterspørselen etter kurs i nettbrett og smarttelefon er fortsatt høy og har for mange erstattet de tradisjonelle grunnkursene. De lange ventelistene er nå en saga blott og vi kan stort sett tilfredsstille behovene for opplæring i løpet av forholdsvis kort tid. Sigurd Berger overtok kursadministrasjonen etter Mona Sevlejordet høsten 2014. I samarbeid med Arnulv Borud er det nå etablert en praktisk arbeidsdeling som fungerer meget tilfredsstillende. Som en naturlig konsekvens av omorganiseringen mistet vi en kursrekke på høsten.

Vi merker at vi er midt i en stor omstillingsperiode med nye medlemmer som har andre behov. Ikke minst ser vi at kvinner i større grad har vært ute i arbeidslivet og stiller fullt på høyde med mennene i datakunnskaper. Den teknologiske utviklingen stopper imidlertid ikke opp. På hvilken måte og på hvilke områder den kommer er umulig å forutse. Den teknologiske utviklingen har stort sett fortsatt i det samme sporet som året før. Vi ser imidlertid at både offentlige og private organisasjoner tar i bruk digitale løsninger som erstatning for menneskelig arbeidskraft – dette ofte for å spare penger – men også for å forbedre tjenestene. Selv i lokaltrafikken på buss, tog og taxi må man snart bruke digitale betalingsmidler – gjerne mobiltelefonen.

Fler av våre nye medlemmer uttrykker *«Jeg kan egentlig ganske mye om databehandling fra jobben min, men jeg ønsker å være med i en forening der jeg også kan følge med i den videre utviklingen. Jeg tror det kommer mye spennende fremover».* Det blir kanskje derfor enda mer viktig at våre medlemsmøter (som jo er åpne for alle) blir fylt med et innhold som også tilfredsstiller den nye medlemsmassen.

Oppslutningen om våre medlemsmøter var i 2014 meget tilfredsstillende. SHE har derfor organisert en egen gruppe styremedlemmer som har dette som hovedoppgave.

Selv om Horten er en forholdsvis liten by, må vi likevel stadig spørre oss om vi er godt nok kjent i byen. Markedsføringsarbeidet har i 2013 også fått sterkere fokus. En viktig nyvinning er det likevel at vi nå har egen hjemmeside som gir svar på mange sentrale spørsmål. Enten man selv har behov for opplæring eller skal hjelpe andre, går man i dag nesten alltid først til Internett for å finne svaret. Vår side, «seniornett-horten.com», trenger fortsatt å bli bedre markedsført.

Eldresenteret i Horten har fra 2015 en ny organisasjon og arbeidet med å revitalisere senteret til et sted med mange aktiviteter har krevd et omfattende utrednings- og dugnadsarbeid fra mange berørte organisasjoner. Seniornett har bidratt i arbeidet og vil også fremover ta ansvar for nytt og gammelt data og kommunikasjonsutstyr på senteret. Samarbeidet med kommunen er gjennom dette arbeidet styrket ytterligere.

Det er gledelig at pågangsmotet og hjelpen fra våre instruktører og andre medlemmer er god. SHE er fortsatt den nest største klubben i landet, og holder sitt medlemstall på rundt 400.

Vi ser fremtiden lyst i møte.

## Styremøter og styrearbeid

I løpet av året har vi hatt **11** styremøter. I tillegg til møtene har vi hatt hyppig kontakt både pr telefon og per e-post. Styret står også som arrangør av våre medlemsmøter.

Styret har i tillegg engasjert seg direkte i utredningen av nye studietilbud. Flere av styrets medlemmer er også instruktører på våre kurs. Det er et omfattende arbeid å drive vår organisasjon. Alle medlemmer og også varamedlemmer i styret har hatt faste oppgaver ut over det som er bestemt i vedtektene. Vi har også brukt medlemmer utenom styret i utredning og forberedelser til våre medlemstilbud.

Vår organisasjon må av flere grunner regne med skifte i bemanningen av styreverv. De siste årene har derfor mange nye styremedlemmer kommet til uten at dette har gått ut over kvaliteten og fremdriften. Vi blir lagt merke til langt ut over kommunegrensene og regnes som en av landets mest veldrevne seniornett-klubber. Våren 2014 ble styreleder valgt inn i Sentralstyret og kan der bidra til videre utvikling av vår landsdekkende organisasjon.

**Medlemsmøter/åpne møter**

Medlemsmøtene er åpne for alle som ønsker å komme. De blir kunngjort i Gjengangeren og som e-post til alle medlemmer med registrert epost-adresse. Referat fra møtene blir sendt Gjengangeren og lagt ut på vår hjemmeside. Fremmøtet er bra, det varierer mellom 35 og 70.

Alle møter blir avviklet på Eldresenteret, unntatt novembermøtet som ble avholdt i kantinen på Rådhuset, og var i samarbeid med Horten kommune v/ordfører Børre Jacobsen.

I tillegg til årsmøtet 20. februar 2014 har det vært avholdt i alt 6 medlemsmøter, to i vårsemesteret og tre på høsten samt ett møte i januar 2015. Temaene har vært varierende og dagsaktuelle.

SHE har nedsatt en egen gruppe som forbereder våre medlemsmøter. Gruppen består av Lisen Solhøi, Arild Kjærås og Hans Homleid.

1. 20. mars 2014: Datasikkerhet ved Joop Cuppen fra Seniornett Norge. 69 frammøtte.
2. 23 april 2014: Trygg handel på nett ved jurist Ida Småge Breidablikk fra Forbrukerombudet. 50 frammøtte.
3. 18. september 2014: 10 nyttige offentlige sider ved informasjonsrådgiver Reidun Mangrud fra Fylkesmannen. 46 frammøtte.
4. 15. oktober 2014: Selvbetjeningsløsninger hos NAV ved Lillian Schreiber, leder av NAVs brukersenter, samt leder for NAV Dag Lauritzen. 45 frammøtte.
5. 17. november 2014: «Alle på nett innen 2017» ved statssekretær Paul Chaffey. 70 frammøtte.
6. 22. januar 2015: Aktuelle, interessante og morsomme applikasjoner (apper) ved lærer Frank Borgersen og elever fra Ungdomsbedriften på Horten videregående skole, datalinjen.65 frammøtte.

## Kurs

Mona Sevlejorde var kurskoordinator våren 2014. I tillegg har Arnulv Borud assistert Mona i den praktiske gjennomføringen og statistikkarbeidet.

Mona måtte høsten 2014 trekke seg fra vervet av helsemessige årsaker. Sigurd Berger overtok arbeidet etter Mona.

I løpet av 2014 har det blitt holdt **--** kurs med til sammen 42deltakere. For å gå på kurs må man være registrert medlem. Som det vil fremgå av etterfølgende tabell har det vært en betydelig nedgang i antallet kursdeltakere fra 99 i 2012. I 2013 har vi 87 og har i 2014 hatt ytterligere nedgang til totalt 42 elever. Nedgangen i 2014 skyldes delvis omorganiseringen av virksomheten og færre kurstilbud.

Som nevnt innledningsvis, tror vi at vi nå har fått en ny generasjon eldre der bl.a. også kvinner har deltatt i yrkeslivet og fått de samme datakunnskapene som mennene. Vi ser imidlertid at en stadig større del av vår hverdag domineres av digitale løsninger som krever opplæring av store deler av befolkningen – ikke bare de eldre. Regjeringen hilser denne omstillingen velkommen og gir allerede i 2014 budsjettmidler til Seniornett Norge for at de skal kunne være pådrivere og stimulatorer for de mange Seniornett-klubbene i landet. De eldre er kanskje den mest utsatte gruppen i befolkningen. Seniornett Horten Eldresenter har i 2014 satt i gang flere nye kurs og endret innholdet i flere av de «gamle». Båre grunnkurs 2, videregående billedbehandling, nettbrett, smarttelefon og bruk av offentlige sider er nye av året. Kanskje vil vi oppleve at vi allerede i 2014 snur den negative trenden. Vi ser også at temamøter i noen grad erstatter behoved for kurs for mange av våre medlemmer.

**Tabell 1: Antall kurs­deltakere fordeler seg slik:**

*\*)****Årets kurskatalog:*** *Grunnkurs er delt i 1 og 2 etter forkunnskaper – billedbehandling er også delt i grunnleggende og videregående kurs. Vi tilbyr kurs i både iPad og Androide nettbrett og mobiltelefoner. Bruk av offentlige sider er også ny av året.*

**Tabell 2: Ventelister de siste 3 årene pr 31.12.**

****

## Evaluering av kursvirksomheten

Det er også i 2014 foretatt evaluering av deler av kursvirksomheten. Tilbakemeldingene fra kursdeltakerne er positive både til kurssituasjonen og instruktørenes arbeid. Etterspørselen etter kurs har som de siste årene vært noe synkende. På slutten av året 2014 kunne vi imidlertid merke en visst stigning i etterspørselen. På grunn av skifte i administrasjonen av kursvirksomheten har vi i 2014 ikke kunne tilby like mange kurs som de foregående årene. Omstillingene er nå på plass og vi forventer derfor at vi i 2015 kommer opp på et normalt nivå i kursvirksomheten.

## Instruktører

SHE disponerer i dag 15 instruktører. 11 av disse har undervist i løpet av 2014. Noen har hatt ett eller to kurs – mange instruktører har hatt flere. SHE er meget tilfreds med det arbeidet instruktørene har nedlagt. For å styrke samarbeidet og utveksle erfaringer er det to møter i året mellom instruktørene og styret – i juni og desember. På begge møtene med instruktørene avslutter vi med en hyggelig sammenkomst med enkel servering. Instruktørene i Horten underviser uten noen form for godtgjørelse.

## Økonomi

Kontingenten har i 2014 vært kr 250,-, inkludert kr 100,- til Seniornett Norge. Seniornett sentralt krever inn all kontingent og overfører SNHE sin andel to ganger i året, mars og oktober..

Kursavgiften har også i 2014 vært kr 175,- samme som fjoråret..

Kontingentfritak er gitt til æresmedlemmer i vedtektene § 4, til instruktører i styrevedtak 14.01. 2009. Totalt sett hadde vi hadde et underskudd på kr. 6 600,- i 2014.

SHE har fått kr 5.000,- i støtte fra Lilly og Anna Olsens legat. Beløpet skal gå til innkjøp av nytt datautstyr.

En del datautstyr er innkjøpt til undervisning og vedlikehold. Vi er nå blitt registrert i Brønnøysunds Enhetsregister og Frivillighetsregister. Det er et krav fra banker for å kunne ha Kredittkort og overføre kontoer ved kassererbytte.

Utstyret i Kantinerommet er tilgjengelig for alle lag og foreninger som bruker Eldresenteret. Dette ble i 2013 modernisert med egen kraftig router som gir mulighet til å trådløs kommunikasjon med mange maskiner. I slutten av 2014 startet et arbeid med omorganisering av driften av Eldresenteret. Kommunen har her søkt og fått ekstra bevilgning fra Staten. Deler av denne bevilgningen er bestemt brukt til teknologisk oppgradering av møterom og kantinelokalet. Kommunen anskaffet 5 nye nettbrett som SHE disponerer. Vi anser det fortsatt som riktig at vi bidrar til at data og annet fellesutstyr i lokalene vedlikeholdes og utvikles av SHE. Det nye utstyret vil derfor inngå i vår vedlikeholdsavtale med elevbedriften på HVS og må kanskje regne med at prisen som i dag er på kr. 3000,- pr halvår må reforhandles i 2015.

Som regnskapet viser, har SHE fortsatt tilfredsstillende økonomi.

Årsaken til dette er gratis kurs- og møtelokaler samt ingen utgifter til instruktører. De fleste innledere på medlemsmøtene blir stort sett tilgodesett med en liten oppmerksomhet.

## Antall medlemmer

Pr 31.desember 2014 var medlemstallet 354; hvorav 3 æresmedlemmer. Til tross for en liten nedgang synes interessen om vår virksomhet igjen å være stigende. Dette viser seg kanskje i første rekke i oppslutningen om våre åpne temamøter. Styret i SHE ser optimistisk på medlemsoppslutningen fremover.

Stor markedsføring av våre åpne temamøter samt deltaking i samarbeidsprosjekter initiert av Horten kommune har gjort forening godt kjent i lokalmiljøet.

## Arkiv

Det historiske arkivet befinner seg i kjelleren på Eldresenteret og er allerede et nyttig instrument i vårt arbeid. Vi har i tillegg et digitalt arkiv (alle våre dokumenter er nå digitale). Vi vil samle og overføre de digitale dokumentene etter en egen arkivnøkkel. Dette arbeidet har utstått ett par år men vil videreføres i 2015. Noen viktige dokumenter vil fortsatt arkiveres i papirutgaver.

## Samarbeid med Horten Videregående skoles (Hvgs.) ungdomsbedrift

Alle elevene bruker nå egne maskiner i undervisningen. For at det skal være mulig for kursdeltakerne å bruke egne bærbare maskiner, smarttelefoner eller nettbrett i undervisningen, er det behov for å stille krav til programvaren og oppsettet på elevenes maskiner. Vi har kommet fram til at vi må sikre oss at de private maskinene har installert Office-pakken og en rekke hjelpeprogrammer som Adobe Reader, Adobe Flash Player, Microsoft Silverlight og Sun Java. Det er også viktig at de har virusprogram. Nettbrett og smarttelefonene må også settes opp slik at de kan brukes i undervisningen.

Styret i SHE mener fortsatt at det er helt avgjørende for læringsutbyttet at våre elever helst bruker samme maskin i undervisningen og hjemme. Det betyr i praksis at vi anbefaler at elevene har egen laptop, nettbrett og smarttelefon som de tar med til undervisningen. Oppsett av nye maskiner foretas av elevene til en meget rimelig penge.

SHE er meget tilfreds med det samarbeidet som er etablert med Horten videregående skole. Vi synes også at overgangen mellom det ene skoleåret med en gruppe elever til neste årskull, går fleksibelt og greit. Nå har vi en mal tjener som rettesnor også for kommende års elever. Vi har løpende kontakt med elevene, noe som gjør det mulig å justere avtalen under veis. Elevene har vedlikeholdsansvaret for våre undervisningsmaskiner og bistår med teknisk assistanse av utrustningen i kantinerommet. Vi har i 2014 også brukt elevene som innledere til flere av våre medlemsmøter. Sett fra elevenes side er samarbeidet med SHE en god plattform å drive elevbedriften på. Søknaden til denne delen av skolen er sterkt økende og elevene kommer fra hele fylket. Seniornett i Tønsberg har også etablert et samarbeid med elevene i Horten etter samme mal som vi har utarbeidet.

Våre medlemmer får hjelp til å sette opp sine maskinertil en meget rimelig penge. Elevene kan også tilkalles hjem, det koster kr 50,- i Horten sentrum og kr 100,- i Horten omegn i ekstra reiseutgifter. Enhetspris for jobbene på kr 300,-, i tillegg kommer eventuelle deler og kjøp av program.

Dette samarbeidet er meget vellykket og våre medlemmer utgjør nå en stor del av kundekretsen.

**Profilering og markedsføring**

Styret mener det først og fremst er våre tilbud til medlemmene vil være det viktigste markedføringstiltaket. Av spesielle tiltak kan nevnes:

* Det annonseres i Gjengangeren før hvert medlemsmøte. Både forhåndsomtale av og referat fra møtene sendes Gjengangeren, i tillegg til at møtene er omtalt under spalten «Hva skjer» i god tid før møtet skal avholdes.
* Hvert år lages det en brosjyre som forteller om Seniornetts aktiviteter. Den legges bla ut i Rådhuset, på biblioteket, Eldresenteret og andre aktuelle steder, og deles også ut til medlemmene og andre interesserte.
* Hjemmesiden (www.seniornett-horten.com) gir informasjon både til medlemmer, styret og instruktører, og ikke minst til andre som søker informasjon om møter, kurs og andre digitale tjenester for eldre. Hjemmesiden er en viktig kilde til informasjon og markedsføring.

## Samarbeid med Seniornett Norge

Gjennom Seniornett Norge får fortsatt et begrenset antall eksemplarer av nye Microsofts produkter. Disse brukes først og fremst for å vedlikeholde våre kursmaskiner. Antallet lisenser har de siste årene gått ned slik at vi ikke lenger kan tilgodese våre instruktører og styremedlemmer med nye versjoner av Office-programmene. Vi beklager dette sterk.

Seniornett Norge tilbyr alle sine medlemmer support og hjelp med tekniske problemer i forbindelse med pc, kamera, mobil eller lignende. Support finnes under [digitalskolen@seniornett.no](mailto:digitalskolen@seniornett.no) på hjemmesiden deres. Der kan alle medlemmene legge inn spørsmål og få raskt svar. Spørsmål og svar blir publisert på en blogg. Medlemmer kan også ringe eller sende e-post og få gratis hjelp derfra.

Seniornett Norge sender avis per post til alle medlemmer 2-4 ganger i året. I tillegg sendes S-posten ut elektronisk hver måned til medlemmer med registrert e-postadresse.

I løpet av 2009 forhandlet Seniornett Norge frem rabattavtale med Japan Photo. Ved å fremvise medlemskortet i butikkene, oppnår vi en viss rabatt. Japan Photo i Tønsberg gir 10% rabatt - den opprinnelige avtalen sa 15%.

Seniornett medlemmer får også rabatt dersom de inngår avtale med NextGenTel om levering av telefontjenester. SN har forhandlet frem en avtale med mobilselskapet Phonero. Phonero har et godt mobilt bredbåndabonnement som er enkelt å bruke. De bruker Telenors nett, som har den beste dekningen i Norge.

Som nevnt tidligere er SHE’s styreleder nå medlem av Sentralstyret i Seniornett. Dette gir klubben nyttig informasjon for videre utviklingsarbeid. Seniornett Norge startet i 2013 en total gjennomgang av sin organisasjon. Med ca. 8.500 medlemmer og en kontingentinngang på kr 100,- pr person og år, er klubben helt avhengig av betydelig offentlig støtte og sponsorstøtte. Lenge har dette vært uvisst fra år til år. Nå er det tydelige signaler på at det offentlige ser verdien av å bruke Seniornett som en organisasjon som bidrar til å fremme digitale løsninger blant eldre. Den økonomiske situasjonen ser derfor lysere ut nå enn tidligere. Tydelige tegn er bevilgningene for 2014 og det faktum at vi ved flere anledninger har vært innkalt som høringspartner i Stortinget. Uten en sterk sentralenhet er det vanskelig å drive de mange klubbene (ca 170) med et medlemstall som for de fleste svinger mellom 20 og 100. Asker/Bærum med 800 og Horten med 400 er desidert de største klubbene. I Oslo er det mange mindre enheter uten overbygning.

## Avsluttende merknader

Styret vil sist, men ikke minst få lov å takke sine instruktører og styremedlemmer og alle de andre som har hjulpet oss ved sykdom og annet fravær i 2014. Den atmosfære og hjelpen vi får fra Horten Eldresenter er ikke minst med på å skape en både trivelig og god ramme for vår virksomhet. En stor takk til alle på Eldresenteret.

På vegne av styret

Horten, 10. februar 2015

**Bjørn Jakobsen**

Styreleder